ai4bharat/Pralekha huggingface dataset:
பிரதமர் அலுவலகம்
வெளிநாடுவாழ் இந்தியர் தினத்தை முன்னிட்டு அமைக்கப்பட்டுள்ள “செலவு குறைவான சூரிய சக்திக்கான திறன் வளர்ச்சியில் இந்தியாவின் பங்கு” என்பது குறித்த நிபுணர்கள் குழுவினர் பிரதமரை சந்தித்தனர்
வெளிநாடுவாழ் இந்தியர் தினத்தை முன்னிட்டு அமைக்கப்பட்டுள்ள “செலவு குறைவான சூரிய சக்திக்கான திறன் வளர்ச்சியில் இந்தியாவின் பங்கு” என்பது குறித்த நிபுணர்கள் குழுவினர் பிரதமர் திரு.நரேந்திர மோடியை இன்று  சந்தித்தனர்.
இந்தியாவிலும் வெளிநாடுகளிலும் உள்ள பிரபல நிபுணர்கள், கல்வியாளர்கள், கண்டுபிடிப்பாளர்கள், தொழிலதிபர்கள், தொழில் முனைவோர் உள்ளிட்டோர் இந்தக் குழுவில் இடம் பெற்றுள்ளனர். சூரிய சக்தியின் பயன் அளவு, மின் தொகுப்புக்கு அப்பாலும், நுண் தொகுப்பிலுமான தீர்வுகள் சூரிய சக்தி சேமிப்பு, அடுத்த தலைமுறைக்கான சூரிய சக்தி தொழில்நுட்பங்கள், புதுப்பிக்கவல்ல எரிசக்தித் துறைக்கான புதிய கண்டுபிடிப்பிற்கு நிதி தேவைகள் போன்ற பிரிவுகளில் கடந்த இரண்டு நாட்களாக நடைபெற்ற விவாதங்களின் முடிவுகளை அவர்கள் எடுத்துரைத்தனர்.
நடைமுறை சாத்தியமான பரிந்துரைகளை வரவேற்ற பிரதமர், இந்த நிபுணர்களின் கருத்துக்களை முன்னெடுத்துச் செல்லுமாறும், கொள்கை உருவாக்கத்தில் பொருத்தமான முடிவுகளை இணைத்துக் கொள்ளுமாறும் வெளியுறவு அமைச்சகம் மற்றும் புதிய, புதுப்பிக்கவல்ல எரிசக்தி அமைச்சகத்திற்கு உத்தரவிட்டார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
ஆந்திரா, ஒடிசா மற்றும் மத்தியப் பிரதேச மாநிலங்களுக்கு எளிய வாழ்க்கைக்கான சிறந்த விருது:மத்திய அமைச்சர் திரு. ஹர்தீப் சிங் பூரி வழங்கினார்
எளிய வாழ்க்கைக்கான குறியீட்டில் ஆந்திர மாநிலம் முதலிடத்தில் உள்ளது. இதற்கு அடுத்த இடத்தை ஒடிசா மற்றும் மத்தியப் பிரதேச மாநிலங்கள் பிடித்துள்ளன. மத்திய வீட்டுவசதி மற்றும் நகர்ப்புற விவகாரங்களுக்கான அமைச்சகம், இந்த திட்டத்தை அறிமுகம் செய்திருந்தது. புனரமைப்பு மற்றும் நகர்ப்புற சீரமைப்புக்கான அதல் இயக்கத்தின் சார்பில் இந்த மூன்று மாநிலங்களும் எளிய வாழ்க்கைக்கான மாநிலங்களாக தேர்வு செய்யப்பட்டு, இன்று நடைபெற்ற விழாவில் விருது வழங்கப்பட்டுள்ளது. அப்போது பேசிய மத்திய வீட்டுவசதி மற்றும் நகர்ப்புற விவகாரங்களுக்கான இணையமைச்சர்  திரு. ஹர்தீப் சிங் பூரி, தேசிய மற்றும் உலக அளவில் எளிய வாழ்க்கைக்கான நகரங்களை மதிப்பீடு செய்து, தேர்வு செய்வதற்கான முயற்சி இது என்று குறிப்பிட்டார். எளிய வாழ்க்கைக்கான குறியீடு, நகரங்களுக்கு இடையே ஆரோக்கியமான போட்டியை உருவாக்கும் என்றும், நகர்ப்புறத் திட்டம் மற்றும் மேலாண்மைக்கான சிறந்த அணுகுமுறை என்றும் அவர் பாராட்டினார்.
மேலும் எளிய வாழ்க்கைக்கான பயிற்சிப் பாசறை அனைத்து மாநிலங்களுக்கும், தங்களது சிறந்த கருத்துகளை தெரிவிக்க ஒரு வாய்ப்பாக அமையும் என்றும் மத்திய அமைச்சர் தெரிவித்தார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
நகர்ப்புறத் தூய்மை இந்தியா இயக்கத்தின் மூலம் நகராட்சி திடக்கழிவுகளின் அறிவியல்பூர்வ நடைமுறைச் செயல் அதிகரிப்பு- தமிழகம், புதுவை குறித்த தகவல்கள்
நாடாளுமன்றத்தின் மாநிலங்களவையில் இன்று உறுப்பினரின் கேள்விக்கு எழுத்துப்பூர்வமாக பதிலளித்த வீட்டுவசதி மற்றும் நகர்ப்புற விவகாரங்கள் இணை அமைச்சர் திரு கௌஷல் கிஷோர் கீழ்காணும் தகவல்களை அளித்தார்.
நகர்ப்புறத் தூய்மை இந்தியா இயக்கத்தின் முயற்சியால், அனைத்து நகரங்களும் திடக்கழிவுகளை அறிவியல் பூர்வமாக அகற்றும் நடைமுறையை தொடங்கியுள்ளன.
இதன் விளைவாக, 2014-ல் 18% ஆக இருந்த நகராட்சி திடக்கழிவுகள் அகற்றும் அறிவியல்பூர்வ செயலாக்கம் தற்போது 70% ஆக அதிகரித்துள்ளது.
நகர்ப்புறத் தூய்மை இந்தியா இயக்கத்தின் கிழ், கழிவு மேலாண்மை உள்கட்டமைப்பை உருவாக்குவதற்கான கூடுதல் மத்திய உதவியை இந்திய அரசு வழங்குகிறது. மாநிலங்கள்/யூனியன் பிரதேசங்களுக்கு இதுவரை ரு 6,375.17 கோடி வழங்கப்பட்டுள்ளது.
தமிழ்நாட்டை சேர்ந்த நகர்ப்புறங்களை பொருத்தவரை, ஒரு நாளைக்கு 12,464 மெட்ரிக் டன் கழிவு உருவாகிறது. செயல்முறைக்கு உட்படுத்தப்பட்ட கழிவின் அளவு ஒரு நாளைக்கு 6,606 மெட்ரிக் டன் ஆகும். செயல்முறைக்கு உட்படுத்தப்படாத கழிவின் அளவு ஒரு நாளைக்கு 5,858 மெட்ரிக் டன் ஆகும்.
புதுச்சேரி நகர்ப்புறங்களை பொருத்தவரை, ஒரு நாளைக்கு 275 மெட்ரிக் டன் கழிவு உருவாகிறது. செயல்முறைக்கு உட்படுத்தப்பட்ட கழிவின் அளவு ஒரு நாளைக்கு 0 மெட்ரிக் டன் ஆகும். செயல்முறைக்கு உட்படுத்தப்படாத கழிவின் அளவு ஒரு நாளைக்கு 275 மெட்ரிக் டன் ஆகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1778492
ஆயுஷ்
ஒருங்கிணைந்த மருத்துவச் சிகிச்சையில் ஹோமியோபதியை இணைப்பதற்கான நடவடிக்கைகள்
மத்திய ஆயுஷ் அமைச்சர் திரு சர்பானந்தா சோனோவால் மாநிலங்களவையில் இன்று எழுத்துப்பூர்வமாக அளித்த பதில் பின்வருமாறு:
ஹோமியோபதி கல்வி மற்றும் நடைமுறையை, தேசிய ஹோமியோபதி ஆணையச் சட்டம், 2020 ஒழுங்குபடுத்துகிறது. பன்மை மருத்துவமுறைகளை ஊக்குவிப்பதற்காக ஹோமியோபதி, இந்திய மருத்துவம் மற்றும் நவீன மருத்துவத்துடன் இந்தச் சட்டம் தொடர்பை ஏற்படுத்துகிறது. ஒருங்கிணைந்த மருத்துவச் சிகிச்சையில் தரமான மற்றும் பயனளிக்கும் ஹோமியோபதியை இணைப்பதற்காக அமைச்சகம் மேற்கொண்டு வரும் பல்வேறு நடவடிக்கைகளுள் குறிப்பிடத்தக்கவை பின்வருமாறு:
• ஹோமியோபதி சார்ந்த அறிவியல் ஆராய்ச்சிகளில் ஈடுபட்டு, அவற்றை ஊக்குவிப்பதற்காக ஹோமியோபதி ஆராய்ச்சிக்கான மத்திய கவுன்சில் உருவாக்கப்பட்டது. சிறந்த நிறுவனங்களுடன் இணைந்து ஒருங்கிணைந்த ஆராய்ச்சிகளில் இந்த கவுன்சில் ஈடுபட்டு வருகிறது. மருத்துவ சேவைகளுக்கான தலைமை இயக்குனரகம் மற்றும் சுகாதார அமைச்சகத்துடன் இணைந்து ஆந்திரப் பிரதேசம் மற்றும் மேற்கு வங்கத்தில் மேற்கொள்ளப்பட்ட சோதனை முயற்சியில் புற்றுநோய், நீரிழிவு, இருதய நோய் மற்றும் பக்கவாதத்தைத் தடுப்பதற்கான தேசிய திட்டத்தில் யோகாவுடன் ஹோமியோபதியை ஒருங்கிணைப்பதில் இந்த மையம் வெற்றி அடைந்துள்ளது.
• ஹோமியோபதி உள்ளிட்ட மருத்துவ முறைகளை மாநிலங்கள்/ யூனியன் பிரதேசங்கள் வாயிலாக மேம்படுத்தவும், ஊக்குவிக்கவும் மத்திய அரசு நிதி உதவியுடன் தேசிய ஆயுஷ் இயக்கம் செயல்படுத்தப்படுகிறது. இந்தத் திட்டத்தின் கீழ் ஆரம்ப சுகாதார மையங்கள், சமுதாய மருத்துவ மையங்கள் மற்றும் மாவட்ட மருத்துவமனைகளில் ஆயுஷ் வசதிகள் ஏற்படுத்தப்படுகின்றன. 50 படுக்கைகள் கொண்ட ஒருங்கிணைந்த ஆயுஷ் மருத்துவமனைகள் உருவாக்கப்படுகின்றன. அரசுத் துறையால் இயக்கப்படாத மாநிலங்களில் ஹோமியோபதி உள்ளிட்ட ஆயுஷ் கல்வி நிறுவனங்கள் நிறுவப்படும்.
சர்வதேச அளவில் ஹோமியோபதியை ஊக்குவிப்பதற்காக கனடா, இஸ்ரேல், அமெரிக்கா, ஆஸ்திரேலியா, இங்கிலாந்து, ஜெர்மனி, பிரேசில், அர்ஜென்டினா உள்ளிட்ட நாடுகளின் வெளிநாட்டு கூட்டு நிறுவனங்களுடன் ஹோமியோபதி ஆராய்ச்சிக்கான மத்திய கவுன்சில், 11 புரிந்துணர்வு ஒப்பந்தங்களில் கையெழுத்திட்டுள்ளது. பாரம்பரிய மருத்துவ முறை மற்றும் ஹோமியோபதித் துறையில் ஒத்துழைப்பை மேம்படுத்துவதற்காக ஆயுஷ் அமைச்சகம் புரிந்துணர்வு ஒப்பந்தங்களில் கையெழுத்திடுகிறது. இந்த வகையில் நேபாளம், வங்கதேசம், மலேசியா, மங்கோலியா போன்ற பல்வேறு நாடுகளுடன் பாரம்பரிய மருத்துவமுறையில் ஒத்துழைப்பிற்காக, இந்திய அரசு 25 புரிந்துணர்வு ஒப்பந்தங்களில் கையெழுத்திட்டுள்ளது. பாரம்பரிய மருத்துவ முறையின் மேம்பாடு மற்றும் ஒருங்கிணைந்த ஆராய்ச்சியை மேற்கொள்வதற்காக வெளிநாட்டு நிறுவனங்களுடன் 31 புரிந்துணர்வு ஒப்பந்தங்களும், தென் ஆப்பிரிக்கா, மலேசியா, ஹங்கேரி போன்ற வெளிநாடுகளில் உள்ள நிறுவனங்கள்/ பல்கலைக்கழகங்களில் ஆயுஷ் கல்விப் பிரிவை உருவாக்குவதற்கு 13 புரிந்துணர்வு ஒப்பந்தங்களும் கையெழுத்திடப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://www.pib.gov.in/PressReleasePage.aspx?PRID=1744475
https://www.pib.gov.in/PressReleasePage.aspx?PRID=1744474
----
(Visitor Counter : 221
சுகாதாரம் மற்றும் குடும்ப நலத்துறை அமைச்சகம்
புதிய உச்சம்: நாட்டில் கொரோனா தொற்றிலிருந்து குணமடைந்தவர்களின் விகிதம் 95.12%
கொவிட் தொற்றுக்கு எதிரான போராட்டத்தில் இந்தியா பல்வேறு முக்கிய மைல்கல் சாதனைகளைப் படைத்துள்ளது.
கடந்த 24 மணிநேரத்தில் நோய் தொற்றால் பாதிக்கப்பட்டுள்ளவர்களின் எண்ணிக்கை 161 நாட்களுக்கு பிறகு 22,100-க்கும் கீழ் குறைவாக 22,065-ஆக பதிவாகியுள்ளது. கடந்த ஜூலை 7-ஆம் தேதி 22,252 பேருக்கு புதிதாக தொற்று ஏற்பட்டது.
நோய் தொற்றிலிருந்து குணமடைவோரின் எண்ணிக்கை அதிகரித்து, உயிரிழப்புகள் குறைந்து வருவதால் நாட்டில் தற்போது சிகிச்சை பெற்று வருவோரின் எண்ணிக்கை கணிசமாகக் குறைந்து வருகின்றது.
நாட்டில் தற்போது சிகிச்சை பெற்று வருவோரின் எண்ணிக்கை 3.4 லட்சத்திற்கும் கீழாக 3,39,820 ஆக பதிவாகியுள்ளது. இது மொத்த பாதிப்பில் வெறும் 3.43 சதவீதமாகும்.
குணமடைந்தோரின் மொத்த எண்ணிக்கை 94 லட்சத்தைக் கடந்துள்ளது . தற்போது சிகிச்சை பெற்று வருவோர் மற்றும் குணமடைந்தோர் ஆகியோருக்கான இடைவெளி தொடர்ந்து அதிகரித்து 90,82,816 ஆக உள்ளது. நாட்டில் குணமடைந்தவர்களின் வீதம் 95.12 ஆக உயர்ந்துள்ளது. இது உலகளவில் அதிகமான ஒன்று.
கடந்த 24 மணி நேரத்தில் 34,477 பேர் குணமடைந்துள்ள நிலையில், இதே காலகட்டத்தில் 354 பேர் உயிரிழந்துள்ளனர்.
மேலும் விவரங்களுக்கு இந்த செய்திக்குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1680704
(
திறன் மேம்பாடு மற்றும் தொழில் முனைவோர் அமைச்சகம்
அரசு தனியார் பங்களிப்பு  மூலம் நாட்டின் பல்வேறு பகுதிகளில் இந்தியத் திறன் நிறுவனம் அமைக்க மத்திய அமைச்சரவை ஒப்புதல்
அரசு தனியார் பங்களிப்பு மூலம் நாட்டின் பல்வேறு பகுதிகளில் இந்தியத் திறன் நிறுவனம் அமைக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. குறிப்பிட்ட இடங்களில் தேவை மற்றும் உட்கட்டமைப்பு வசதி அடிப்படையில் இந்திய திறன் நிறுவனத்தை மேம்படுத்தும் வாய்ப்புகள் ஆராயப்படும்.
பலன்கள்:
உயர்தர திறன் பயிற்சி, பயனுறு ஆராய்ச்சிக் கல்வித் தொழில்துறையுடன் நேரடி மற்றும் அர்த்தமுள்ள இணைப்பை ஏற்படுத்துவதன் மூலம் இந்தியப் பொருளாதாரத்தின் முக்கியத் துறைகள் சர்வதேச சந்தைப் போட்டியில் சிறந்து விளங்க இந்தத் திறன் நிறுவனம் துணை புரியும்.
நாடெங்கும் எதிர்கால ஆசைகளோடு இருக்கும் இளைஞர்கள் தரமான திறன் பயிற்சி பெற இந்த நிறுவனம் உதவும். மேலும் தொழில்துறைகளுடன் இருக்கும் தனது இணைப்பைக் கொண்டு இளைஞர்களுக்கு நல்ல வாய்ப்பை உறுதி செய்யவும், அந்தந்த துறைகளில் சர்வதேச சந்தைப் போட்டியில் சிறந்து விளங்கவும் இந்த நிறுவனம் வழிவகுக்கும்.
தனியார் துறை நிறுவனங்களின் நன்மைகளைக் கொண்டிருப்பதாலும் அரசாங்க நிலத்தை மூலதனமாக அளிப்பதாலும் நிபுணத்துவம், சிறந்த அறிவுத் திறன் மற்றும் போட்டித்தன்மை நிறைந்த புதிய நிறுவனங்கள் உருவாக இந்த ஒப்புதல் வழிவகுக்கும்.
தகவல் மற்றும் ஒலிபரப்பு அமைச்சகம்
நடிகர் விஜய் சேதுபதி உதவியுடன் அறிமுக இயக்குநர் கணேஷ் இயக்கிய கன்னட திரைப்படம் 'நீலி ஹக்கி', மாநகரம் மற்றும் கிராம வாழ்க்கைக்கு இடையேயான வேறுபாடுகள் குறித்த ஒரு குழந்தையின் பார்வையை விளக்குகிறது
பத்து வயது சிறுவனான சித்தா தனது அழகான கிராமத்தை விட்டு ஆரவாரம் நிறைந்த மாநகரத்திற்கு குடும்பத்துடன் இடம் பெயர்கிறான். அங்கு அவன் உணரும் விஷயங்கள் வாழ்க்கையின் நிதர்சனங்கள் குறித்து பேசுவதோடு, நிலைத்தன்மை மற்றும் நகரமயமாக்கல் குறித்த முக்கியமான கேள்விகளையும் எழுப்புகின்றன.
இவ்வாறு, அறிமுக இயக்குநர் கணேஷ் இயக்கிய கன்னட திரைப்படம் 'நீலி ஹக்கி', மாநகரம் மற்றும் கிராம வாழ்க்கைக்கு இடையேயான வேறுபாடுகள் குறித்த ஒரு குழந்தையின் பார்வையை தனக்கே உரிய பாணியில் விளக்குகிறது
கோவாவில் நடைபெற்றுவரும் இந்திய சர்வதேச திரைப்பட விழாவில் இந்திய பனோரமா திரைப்பட பிரிவில் பார்வையாளர்களுக்காக இப்படம் திரையிடப்பட்டது.
நேற்று நடைபெற்ற பத்திரிகையாளர் சந்திப்பில் பேசிய இப்படத்தின் இயக்குநர், "52-வது இந்திய சர்வதேச திரைப்பட விழாவின் பார்வையாளர்களுக்காக இப்படத்தை திரையிடுவதில் மிக்க மகிழ்ச்சி. இந்த வருடம் நடைபெற்ற புகழ்பெற்ற நியூயார்க் திரைப்பட விழாவில் இப்படம் முதல் முறையாக திரையிடப்பட்டது," என்றார்.
மெல்போன் திரைப்பட விழாவிற்கும் இத்திரைப்படம் தேர்ந்தெடுக்கப்பட்டதாக கூறிய அவர், இந்தியாவின் தொலைதூர தெற்கு பகுதியை சேர்ந்த திரைப்படம் ஒன்று இந்த அளவிற்கு அங்கீகாரம் பெறுவது இன்னும் சிறப்பாக பணி புரிவதற்கான பெரும் நம்பிக்கையை எங்களுக்கு வழங்குகிறது என்றார்.
இப்படத்திற்கு பிரபல தமிழ் நடிகர் விஜய்சேதுபதி உதவி இருப்பது குறிப்பிடத்தக்கது. திரைப்படம் குறித்து கேள்விப்பட்ட விஜய் சேதுபதி, இதன் கதை அவரது வாழ்க்கையை ஒத்திருப்பதாக கூறியதோடு உதவுவதற்கும் முன் வந்தார் என்று இயக்குநர் மகிழ்ச்சியுடன் குறிப்பிட்டார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775617
பிரதமர் அலுவலகம்
புனேயில் பக்த துக்காராம் ஜிக்கு பிரதமர் வழிபாடு
பிரதமர் திரு.நரேந்திர மோடி புனேயில் பக்த துக்காராம் ஆலயத்தில் வழிபாடு செய்தார். துக்காராமின் லட்சியங்கள் மற்றவர்களுக்கு தொண்டாற்றவும், கருணை மிக்க சமுதாயத்தை வளர்க்கவும் பலரையும் ஊக்குவித்துள்ளதாக அவர் கூறியுள்ளார்.
பிரதமர் அலுவலகம் வெளியிட்டுள்ள டுவிட்டர் பதிவில் கூறியிருப்பதாவது;
“புனேயில் பக்த துக்காரம் ஆலயத்தில் பிரதமர் பிரார்த்தனை செய்தார். துக்காராமின் லட்சியங்கள் மற்றவர்களுக்கு தொண்டாற்றவும், கருணை மிக்க சமுதாயத்தை வளர்க்கவும் பலரையும் ஊக்குவித்துள்ளன”.
மனித வள மேம்பாட்டு அமைச்சகம்
தேசிய பாடத்திட்ட கட்டமைப்பின் நோக்கங்கள் மற்றும் செயல்பாடுகள் குறித்த ஆவணத்தை மத்திய அமைச்சர் திரு தர்மேந்திர பிரதான் வெளியிட்டார்
பெங்களூருவில் உள்ள இந்திய அறிவியல் கழகத்தில் இன்று நடைபெற்ற நிகழ்ச்சியில், தேசிய பாடத்திட்ட கட்டமைப்பின் நோக்கங்கள், செயல்பாடுகள் மற்றும் வழிகாட்டல்கள் அடங்கிய ஆவணத்தை மத்திய கல்வி அமைச்சர் திரு தர்மேந்திர பிரதான் வெளியிட்டார்.
தேசிய பாடத்திட்ட கட்டமைப்பிற்கான தேசிய வழிகாட்டுதல் குழுவின் தலைவர் டாக்டர் கே கஸ்தூரிரங்கன், கர்நாடக உயர்கல்வித்துறை அமைச்சர் டாக்டர் சி என் அஸ்வத் நாராயன், கர்நாடக பள்ளிக்கல்வி அமைச்சர் டாக்டர் பி சி நாகேஷ், மத்திய பள்ளிக் கல்வி மற்றும் எழுத்தறிவு துறை செயலாளர் திருமதி அனிதா கார்வால் உள்ளிட்டோர் இந்த நிகழ்ச்சியில் கலந்து கொண்டனர்.
நிகழ்ச்சியில் பேசிய திரு பிரதான், தேசிய கல்வி கொள்கை 2020 தத்துவம் என்றால், தேசிய பாடத்திட்ட கட்டமைப்பு, அதை செயல்படுத்துவதற்கான பாதை என்றும், இன்று வெளியிடப்பட்டுள்ள ஆவணம், அதன் அரசியலமைப்பை போன்றது என்றும் குறிப்பிட்டார். இருபத்தி ஒன்றாம் நூற்றாண்டின் மாறிவரும் தேவைகளை பூர்த்தி செய்து, எதிர்காலத்திற்கான நேர்மறை தாக்கத்தை உருவாக்குவதே இதன் நோக்கம் என்று அவர் தெரிவித்தார்.
தொடர்ந்து பேசிய அவர், குழந்தைகளின் ஒட்டுமொத்த வளர்ச்சியில் இந்த ஆவணம் கவனம் செலுத்துவதோடு, திறன் வளர்த்தல், ஆசிரியர்களின் முக்கிய பங்கு, தாய்மொழியில் கற்றல் மற்றும் வளமான கலாச்சாரம் உள்ளிட்டவற்றுக்கு முக்கியத்துவம் அளிப்பதாக கூறினார். காலனி ஆதிக்க தாக்கத்திலிருந்து இந்திய கல்வி அமைப்பை விடுவிப்பதற்கான நடவடிக்கையாக இது அமையும் என்று அவர் குறிப்பிட்டார்.
அறிவியல் முறையில் தொடர் நடவடிக்கைகளின் மூலம் தேசிய பாடத்திட்ட கட்டமைப்பு உருவாக்கப்பட்டது என்று கூறிய அமைச்சர், அதை சமுதாயத்திற்கான ஆவணம் என்று புகழாரம் சூட்டினார். நாட்டின் ஒவ்வொரு குடிமகனிடம் இருந்தும் தேசிய பாடத்திட்ட கட்டமைப்பு குறித்த ஆலோசனைகளை பெறும் வகையில், செயலி சார்ந்த வழிமுறை ஒன்றை உருவாக்குமாறு அவர் ஆலோசனை தெரிவித்தார்.
ஆவணத்தின் வெளியீடு, இந்திய அறிவுசார் அமைப்பின் முக்கிய தினம் என்று குறிப்பிட்ட அமைச்சர், இதை சாத்தியமாக்கியதற்காக நிபுணர்கள், கல்வித்துறையினர் மற்றும் அறிவுஜீவிகளை பாராட்டினார். தேசிய கல்வி கொள்கை 2020 அடிப்படையிலான இந்தியாவின் கல்வி முறை, உலகின் வளர்ந்து வரும் பொருளாதாரங்களுக்கு முன்னுதாரணமாக இருக்கும் என்றும் அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1821249
குடியரசுத் துணைத் தலைவர் செயலகம்
சிறப்பான செயல்பாட்டிற்காக எய்ம்ஸ் இயக்குநர் டாக்டர் ரன்தீப் குலேரியாவுக்கு லால் பகதூர் சாஸ்திரி தேசிய விருது: குடியரசு துணைத்தலைவர் வழங்கினார்
சிறப்பான செயல்பாட்டிற்காக எய்ம்ஸ் இயக்குநர் டாக்டர் ரன்தீப் குலேரியாவுக்கு லால் பகதூர் சாஸ்திரி தேசிய விருதை குடியரசு துணைத்தலைவர் திரு எம் வெங்கய்யா நாயுடு வழங்கினார்.
முன்னாள் பிரதமர் லால் பகதூர் சாஸ்திரிக்கு குடியரசு துணைத்தலைவர் திரு எம் வெங்கய்யா நாயுடு இன்று புகழாரம் சூட்டினார். பொது வாழ்வில் அவரது தனிச் சிறப்பான செயல்பாடுகள் ஈடு இணையற்றது என அவர் கூறினார்.
எய்ம்ஸ் இயக்குநர் டாக்டர் ரன்தீப் குலேரியாவுக்கு 22-வது லால் பகதூர் சாஸ்திரி தேசிய விருதை குடியரசு துணைத்தலைவர் மாளிகையில் திரு எம் வெங்கய்யா நாயுடு வழங்கினார். அப்போது அவர் கூறுகையில் லால் பகதூர் சாஸ்திரி தனது செயல்பாடுகளுக்கு பொறுப்பேற்றுக் கொண்டார். இது பொது வாழ்வில் மிக அரிய குணம் என்றார்.
தொழில்நுட்பக் கோளாறு காரணமாக ஏற்பட்ட ரயில் விபத்துக்கு தார்மீக பொறுப்பேற்று லால் பகதூர் சாஸ்திரி தனது பதவியை ராஜினாமா செய்ததையும் அதை ஏற்றுக் கொள்ளும்படி அவர் வற்புறுத்தியதையும் குடியரசு துணைத்தலைவர் நினைவு கூர்ந்தார்.
தனது குறுகிய கால பிரதமர் பதவியில் சில திடமான முடிவுகளை லால் பகதூர் சாஸ்திரி எடுத்தார். உணவுப் பொருட்களை இதர நாடுகளிலிருந்து இறக்குமதி செய்யாமல் தற்சார்பு நிலையை ஊக்குவித்தார்.
லால் பகதூர் சாஸ்திரியின் தைரியமான தலைமை வரலாற்றையும், சர்வதேச சமுதாயத்தையும் மாற்றியது, சுதந்திரத்திற்குப் பின் முதல் முறையாக புதிய பாரதத்தின் பிரகாசத்தைக் கண்டது என குடியரசு துணைத்தலைவர் கூறினார்.
சமீபத்தில் கொவிட் பெருந்தொற்றுக் குறித்து விழிப்புணர்வை ஏற்படுத்தியதில் டாக்டர் ரன்தீப் குலேரியா முக்கிய பங்காற்றினார் என திரு வெங்கய்யா நாயுடு கூறினார்.
நம் எல்லோருக்கும் அவர் உறுதி அளித்ததோடு மட்டுமல்லாமல் கொவிட் பெருந்தொற்றால் பாதிக்கப்பட்டவர்களின் அச்சத்தைப் தனது பேச்சு மூலம் டாக்டர் ரன்தீப் குலேரியா போக்கினார் என குடியரசு துணைத்தலைவர் தெரிவித்தார். கொவிட்டுக்கு எதிரான போராட்டத்தில் தன்னலம் இன்றி பணியாற்றிய முன்களப் பணியாளர்களுக்கு அவர் ராணுவத் தளபதி போல் வழிகாட்டினார் என குடியரசு துணைத்தலைவர் கூறினார்.
நாட்டின் இளைஞர்களிடையே திரு லால் பகதூர் சாஸ்திரியின் மரபை பரப்புவதற்காக திரு அனில் சாஸ்திரி மற்றும் லால் பகதூர் சாஸ்திரியின் நிர்வாகத்தையும் குடியரசு துணைத்தலைவர் பாராட்டினார்.
-------
(Visitor Counter : 221
இந்திய அரசின் முதன்மை அறிவியல் ஆலோசகரின் அலுவலகம்
ராணுவ மருத்துவக் கல்லூரி பங்களிப்புடன் நேர்மறை மன ஆரோக்கியத்தை உருவாக்குவதற்கான எளிய வழிகாட்டியை வெளியிட்டது அறிவியல் துறை முதன்மை ஆலோசகர் அலுவலகம்.
இந்திய அரசின் அறிவியல் துறை முதன்மை ஆலோசகர் அலுவலகம், ராணுவ மருத்துவக் கல்லூரியின் பங்களிப்புடன் ``ஒன்பது எளிய வழிகளில் நேர்மறை மன ஆரோக்கியத்தை உருவாக்குதல்: ஆரோக்கிய வாழ்வுக்கு சிறப்பான பழக்கங்கள்'' என்ற தலைப்பில் வழிகாட்டி ஒன்றை வெளியிட்டுள்ளது. காட்சிகளுடன் கூடிய வழிகாட்டியாக இது உருவாக்கப்பட்டுள்ளது. வாழ்க்கை முறைத் தேர்வுகள் மற்றும் நேர்மறை மன ஆரோக்கியத்துக்கு இடையிலான தொடர்புகளை மக்கள் புரிந்து கொள்ளும் வகையில் எளிய உதாரணங்களுடன் இது வடிவமைக்கப்பட்டுள்ளது. நகர்ப்புற மக்களை சென்றடையும் வகையில் ஆங்கிலம் மற்றும் இந்தியில்  இப்போது இந்த வழிகாட்டி வெளியிடப் பட்டுள்ளது.
அறிவாற்றல், உணர்வுகள், சமூக மற்றும் உடலியக்கச் செயல்பாடுகளில் மன ஆரோக்கியத்தின் தாக்கம் இருக்கிறது. மன ரீதியில் ஆரோக்கியமாக இருக்கவும், ஒட்டுமொத்த நலனைப் பராமரிக்கவும், சவால்களைத் தாங்கும் தன்மைகளை வளர்த்துக் கொள்வதற்குத் தேவையான நடவடிக்கைகளை தனிநபர்கள் எடுக்கலாம். மன ஆரோக்கியக் குறைபாடுகளை ஒருபோதும் புறக்கணித்துவிடாமல், சிகிச்சைக்கான ஆலோசனை கோர வேண்டும் என்று ஊக்குவிப்பதாக இந்த வழிகாட்டி உள்ளது.
மன ஆரோக்கிய பாதிப்பு ஏற்பட்டவர்கள் சமூகத்தில் புறக்கணிக்கப்படக் கூடும் என்ற தயக்கத்தின் காரணமாக, அவர்கள் அதை ஒப்புக்கொள்ளவோ அல்லது தேவையான சமயத்தில் உதவி கேட்கவோ முன்வருவதில்லை. மன ஆரோக்கிய குறைபாடுகள் ஏற்படுவது வழக்கமானது தான் என்றும் இதில் கூறப்பட்டுள்ளது. அறியாமை மற்றும் தவறான எண்ணம் காரணமாகத்தான் புறக்கணிப்புகள் நிகழ்கின்றன என்றும், அதனால் தான் மன ஆரோக்கியப் பிரச்சினைகளுக்கு ஆளானவர்கள் பாரபட்சமாக நடத்தப்படுகிறார்கள் என்றும் இந்த வழிகாட்டியில் தெரிவிக்கப்பட்டுள்ளது.
மன ஆரோக்கியத்தை உருவாக்குதல் மற்றும் பராமரித்தலுக்கு மேற்கொள்ள வேண்டிய எளிமையான நடவடிக்கைகளை, அறிவியல் ஆதாரங்களுடன் கூறி, தனிநபர்களை ஊக்குவிப்பதாக இந்த வழிகாட்டி அமைந்திருக்கிறது.
புவி அறிவியல் அமைச்சகம்
சமுத்ராயன் திட்டம்
நாடாளுமன்றத்தின் மாநிலங்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய புவி அறிவியல் இணை அமைச்சர்  மற்றும் அறிவியல் மற்றும் தொழில்நுட்பம் இணை அமைச்சர் திரு .ஜிதேந்திர சிங் கீழ்காணும் தகவல்களை அளித்தார்.
இந்திய அரசால் தொடங்கப்பட்ட ஆழ்கடல் இயக்கத்தின் கீழ், ஆழ்கடல் ஆய்வுக்காக மனிதர்களால் இயக்கப்படும் அறிவியல்பூர்வ நீர்மூழ்கிக் கப்பலை உருவாக்க முன்மொழியப்பட்டுள்ள இந்த திட்டத்திற்கு சமுத்ராயன் என பெயரிடப்பட்டுள்ளது.
புவி அறிவியல் அமைச்சகத்தின் கீழ் இயங்கும் தன்னாட்சி நிறுவனமான தேசிய பெருங்கடல் தொழில்நுட்பத்திற்கான நிறுவனம் , 500 மீட்டர் நீர் ஆழ மதிப்பீட்டில் ஆளில்லா நீர்மூழ்கிக் கப்பல் அமைப்புக்கான ' பணியாளர் கோளத்தை' உருவாக்கி சோதனை செய்தது.
2021 அக்டோபரில் சாகர் நிதி என்ற ஆராய்ச்சிக் கப்பலைப் பயன்படுத்தி லேசான எஃகினால் செய்யப்பட்ட பணியாளர் கோளம் வங்காள விரிகுடாவில் சோதிக்கப்பட்டது. டைட்டானியம் அலாய் கொண்டு 6000 மீட்டர் ஆழ மதிப்பீட்டில் மற்றொரு கோளம் திருவனந்தபுரம் இஸ்ரோவின் விக்ரம் சாராபாய் விண்வெளி மையத்துடன் இணைந்து உருவாக்கப்பட்டு வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1782196
மனித வள மேம்பாட்டு அமைச்சகம்
தொடர்கல்வி மற்றும் பாதுகாப்பை அனைவருக்கும் கிடைக்கச் செய்வதற்கு ஜி-20 உறுப்பு நாடுகள் மீண்டும் உறுதி பூண்டன
நெருக்கடி காலங்களிலும் சமமான மற்றும் தரமான கல்வியையும், வாழ்க்கை முழுவதற்குமான கற்றல் வாய்ப்புகளையும் அனைவருக்கும் உறுதி செய்வதற்காக கல்வித்துறையில் சிறந்த செயல்முறைகளைப் பகிர்ந்து கொள்ளவும் ஒன்றிணைந்து பணியாற்றவும் ஜி-20 நாடுகளின் கல்வி அமைச்சர்கள் உறுதி ஏற்றனர்.
நெருக்கடி காலங்களில் தொடர்கல்வி, விரைவான குழந்தைப்பருவக் கல்வி மற்றும் கல்வியின் உலகமயம் ஆகியவற்றில் உறுப்பு நாடுகளின் அனுபவங்களை விவாதிக்கவும், பகிர்ந்து கொள்ளவும் ஜி20 கல்வி அமைச்சர்களின் மெய்நிகர் கூட்டம் நேற்று நடைபெற்றது.
இந்தியாவின் சார்பாக இந்தக் கூட்டத்தில் கலந்துகொண்ட மத்திய கல்வி அமைச்சர் திரு. ரமேஷ் பொக்ரியால் நிஷாங்க், மேற்கண்டவை இந்திய அரசின் முன்னுரிமைத் துறைகள் என்றும் அவற்றின் மீது இந்திய அரசு தொடர்ந்து செயலாற்றி வருவதாகவும் தெரிவித்தார்.
இந்தியாவின் புதிய கல்விக் கொள்கை-2020 நாட்டின் கல்வித் துறையில் மாபெரும் மாற்றங்களைக் கொண்டு வரும் வகையில் வடிவமைக்கப்பட்டுள்ளதாக அவர் கூறினார். கல்வித்துறையில் ஜி20 உறுப்பு நாடுகளுடன் இணைந்து பணியாற்ற இந்தியா உறுதியாக உள்ளதாக அவர் மேலும் கூறினார்.
மேலும் விவரங்களுக்கு, இந்தச் செய்திக் குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetailm.aspx?PRID=1651727
(Visitor Counter : 141
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
2017 சிவில் சர்வீஸ் தேர்வுகளில் சிறப்பாக தேர்ச்சி பெற்றவர்களை டாக்டர் ஜிதேந்திர சிங் கவுரவித்தார்
மத்தியப் பணியாளர் நலன், பொதுமக்கள் குறைதீர்வு மற்றும் ஓய்வூதிய அமைச்சகத்தின் பணியாளர் நலன் மற்றும் பயிற்சித்துறை, 2017 சிவில் சர்வீஸ் தேர்வுகளில் அதிக மதிப்பெண்களுடன் சிறப்பாக தேர்ச்சிப்பெற்றவர்களுக்கு பாராட்டு விழாவுக்கு ஏற்பாடு செய்திருந்தது. புதுதில்லியில் நடைபெற்ற இந்த விழாவில் மத்திய வடகிழக்குப் பிராந்திய , பிரதமர் அலுவலகம், பணியாளர் நலன், பொதுமக்கள் குறைதீர்வு மற்றும் ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் கலந்துகொண்டு, சிறப்பாக தேர்வுகளைப் பெற்றவர்களைப் பாராட்டினார்.
இந்த நிகழ்ச்சியில் டாக்டர் ஜிதேந்திர சிங், சிவில் தேர்வுகளில் வெற்றிப்பெற்றவர்களுக்கு வாழ்த்துத் தெரிவித்தார். புதிய இந்தியாவின் சிற்பிகள் என அவர்களை அமைச்சர் புகழ்ந்துரைத்தார். உலகின் மிகப்பெரும் அதிகார மையமாக உருவெடுக்க இருக்கும் புதிய இந்தியாவைக் கட்டமைக்கும் நீண்டகாலப் பணியில் கிடைக்கும் வாய்ப்புகளை பயன்படுத்திக்கொள்ள வேண்டுமென்று அவர்களை கேட்டுக்கொண்டார். கடந்த நான்கு ஆண்டுகளாக மத்திய அரசு ஏற்பாடு செய்துவரும் இளம் சாதானையாளர்களுடன் கலந்துரையாடும்போது ஏற்படும் அனுபவத்தின் மூலம் கற்றுக்கொண்டுள்ளதாக அமைச்சர் தெரிவித்தார்.
இந்த பாராட்டுவிழாவில் பணியாளர் நல அமைச்சகத்தின் மூத்த அதிகாரிகள், இளம் சாதனையாளர்களின் பெற்றோர் மற்றும் உறவினர்கள் கலந்துகொண்டனர்.
மேலும் விவரங்களுக்கு www.pib.nic.in வலைத்தளத்தை அணுகவும்.
தொழிலாளர் மற்றும் வேலைவாய்ப்பு அமைச்சகம்
இந்தியாவின் பத்து சதவீத மக்கள் தொகைக்கு பயனளிக்கும் வகையில் நாடு முழுவதும் 461 மாவட்டங்களில் இ.எஸ்.ஐ திட்டம் - சந்தோஷ் குமார் கங்க்வார்
மத்திய தொழிலாளர் மற்றும் வேலைவாய்ப்பு  இணை அமைச்சர் திரு. சந்தோஷ் குமார் கங்க்வார் இ.எஸ்.ஐ திட்டம்  திடமான வளர்ச்சிப் பாதையை முன்னோக்கி வளர்கிறது. இந்தியாவின் பத்து சதவீத மக்கள் தொகைக்கு பயனளிக்கும் வகையில் நாடு முழுவதும் 461 மாவட்டங்களில் இ.எஸ்.ஐ திட்டம் செயல்படுத்தப்பட்டு உள்ளது என்று இ.எஸ்.ஐ கழகத்தின் 172 வது கூட்டத்தில் தெரிவித்தார். இந்த திட்டத்தின் சேவையை மேம்படுத்தம் வகையில் சில முக்கிய முடிவுகள் இச்சந்திப்பில் எடுக்கப்பட்டன.
இதற்கு முன்பு, மாநில அளவில் துணைக் கழகம் / சமூகத்தை அமைப்பதாக இ.எஸ்.ஐ. கழகம் முடிவு செய்திருந்தது. மாநில அரசுகளிடம் இருந்து பெறப்பட்ட ஆலோசனைகள் மற்றும் கருத்துகளின் அடிப்படையில், இ.எஸ்.ஐ.எஸ் புரிந்துணர்வு ஒப்பந்தத்தில் திருத்தம் செய்ய முடிவெடுக்கப்பட்டுள்ளது. இது புரிந்துணர்வு ஒப்பந்தத்தை அமலாக்கம் செய்ய விருப்பம் உள்ள மாநிலங்களுக்கு பொருந்தும். புதிதாக அமைக்கப்படும் கழகம், மாநிலங்களில் உள்ள மருத்துவ பயன்கள் மற்றும் மருத்துவ அமைப்புகளின் மேலாண்மைக்கு உதவும்.
ராஜஸ்தானில் ஆல்வாரில் உள்ள மருத்துவமனையில் 50 படுக்கை வசதிக்கும், பீகார் பாட்னாவின் பீட்டாவில் உள்ள மருத்துவமனையில் 100 படுக்கை வசதிக்கும் ஒப்புதல் வழங்கப்பட்டது.
தொடக்க நிலை சேவைகளை வலுப்படுத்தவும், மருத்துவமனையில் கூட்டத்தை குறைக்கவும், முன்பு இ.எஸ்.ஐ கழகம் மூன்றில் ஒரு பங்கு மருந்தகங்ளை, ஆறு படுக்கை வசதிக் கொண்ட மருத்துவமனைகளாக மாற்ற முடிவு செய்தது. இது படிப்படியாக அமல்படுத்தப்படும்.
இ.எஸ்.ஐ மருத்துவமனை/ மருந்தகங்களில், இ.எஸ்.ஐ மருத்துவக் கல்லூரிகள்/ இ.எஸ்.ஐ பி.ஜி.ஐ.எம்.எஸ்.ஆர்-களில் பயின்ற பட்டப்படிப்பு / முதுநிலை பட்டப்படிப்பு மாணவர்களை பயன்படுத்தவதற்கான கொள்கைக்கு ஒப்புதல் வழங்கபட்டுள்ளது. இ.எஸ்.ஐ மருத்துவமனை/ மருந்தகங்களில் உள்ள நிபுணத்துவம் பெற்ற மருத்துவர்கள் பற்றாக்குறையால், இ.எஸ்.ஐ கழகம், ஏற்கனவே உள்ள முதுநிலை பட்டப்படிப்பு முடித்த காப்பீடு மருத்துவ அலுவலர்களை நிபுணத்துவம் பெற்ற மருத்துவர்கள் பதவிக்கு பணி உயர்வு தர ஒப்புதல் அளித்துள்ளது.
தொழிலாளர் மற்றும் வேலைவாய்ப்புத் துறை செயலர் திருமதி எம். சத்தியவதி, இ.எஸ்.எஸ்.ஐ.சி தலைமை இயக்குநர் திரு. ராஜ் குமார், இ.எஸ்.எஸ்.ஐ.சி-யின் ஊழியர்கள் மற்றும் இ.எஸ்.எஸ்.ஐ.சி-யில் பதிவு செய்து உள்ள நிறுவனங்களின் தலைவர்கள், மூத்த அலுவலர்கள் இந்த கூட்டத்தில் பங்கேற்றனர்.
(Visitor Counter : 212